Jakob Ellemann-Jensen (V), 2014-05-13:
Tak for det.
For Venstre er formålet med Danmarks udviklingsbistand at bekæmpe fattigdom ved at støtte økonomisk vækst og ved at fremme grundlæggende menneskerettigheder i de mest udfordrede dele af verden, herunder i lande som Uganda.
Derfor er vi for så vidt enige med både forslagsstillerne fra Dansk Folkeparti og med regeringen i, at den ugandiske regering med sin meget voldsomme skærpelse af love rettet mod homoseksuelle har gjort det praktisk talt umuligt for Danmark fortsat at støtte Ugandas regering økonomisk.
Det er aldeles uacceptabelt, det er under al kritik, at der i 2014 stadig findes lande, der vedtager og skærper love, som inkriminerer mennesker på grund af deres seksualitet og straffer dem med langvarige fængselsstraffe.
Det er lodret imod, hvad Venstre står for, og det er lodret imod, hvad Danmark står for.
Det er derfor et skridt i den rigtige retning, at udviklingsministeren nu delvis har gjort, hvad Venstre har argumenteret for længe, nemlig at stoppe en del af støtten til Ugandas regering.
Det er meget positivt, at ministeren i utvetydige vendinger har gjort den ugandiske regering opmærksom på, hvor Danmark står i den her sag.
Dermed har Danmark sendt et klart signal til Uganda og ikke mindst til andre landes regeringer, som kunne tænke sig at foretage lignende indgreb i deres befolkningers rettigheder.
I Venstre mener vi dog, at kassen skal smækkes i for alle nye projekter med Ugandas regering.
Den skal være et udenrigspolitisk redskab, som vi skal bruge til at udbrede vores ambition om at sikre grundlæggende frihedsrettigheder.
Derfor har Venstre allerede sidste år foreslået at integrere et frihedsprincip i den danske udviklingsbistand, et princip, der kan fungere som en rettesnor og dermed sikre, at der skrides ind over for partnerlande, som går i den forkerte retning i forhold til overholdelse af de mest basale menneskerettigheder.
Det er vores klare ambition, at udviklingsbistanden skal være progressiv og flytte modtagerlandene i en positiv retning og ikke bare sikre status quo.
Vi vil med udviklingsbistanden først og fremmest hæve den generelle levestandard, men vi mener samtidig, at bistanden skal bidrage til udbredelsen af grundlæggende rettigheder.
Den ambition deler den ugandiske regering tydeligvis ikke, og derfor skal den heller ikke modtage en krone i udviklingsbistand fra de danske skatteydere.
Men Dansk Folkepartis beslutningsforslag går noget videre end at ramme den ugandiske regering, idet man kræver et stop for al udviklingsbistand til Uganda.
Det mener jeg ikke er den rigtige løsning, da man dermed, som ministeren også var inde på, rammer civilsamfundet og private modtagere af dansk udviklingsbistand, som ikke har nogen aktier i den meget kritisable lovgivning, og som i mange tilfælde endda modarbejder den aktivt med store risici forbundet dermed.
Derfor bør Danmark udelukkende fokusere sanktionerne mod den ugandiske regering og fortsat hjælpe den ugandiske befolkning via den private sektor og via civilsamfundet, men altså uden om regeringen.
Venstre kan derfor ikke bakke op om Dansk Folkepartis forslag om at stoppe al støtte til Uganda.
At Ugandas regering på denne måde skærper straffen for homoseksualitet som en forbrydelse og gør det strafbart ikke at angive homoseksualitet, er chokerende og uantageligt, og derfor er det nu ekstra vigtigt, at vi fra dansk side gør, hvad vi kan, for at støtte de kræfter i civilsamfundet, der kæmper for også homoseksuelles menneskerettigheder i Uganda.
Jeg skal overbringe en hilsen fra ordføreren fra Det Konservative Folkeparti, der ikke har mulighed for at være til stede her i dag, men som naturligvis bakker op om mine kloge ord.
Tak for ordet.